[{"text_idx": "#000000", "text": "Ermera (Lafaek News)\u2014Moris iha mundu iha situasaun rua maka tenke hasoru tuir planu Maromak, ema ida-idak hasoru moris ho diferente moris di\u2019ak no moris iha ekonomia difisil, maibe ema balun riku too haluha nia maluk sira ne\u2019ebe presiza tebes tulun."}, {"text_idx": "#000002", "text": "Moris di\u2019ak hatudu garasa husi ema ida-idak nia esforsu rasik, servisu maka\u2019as nia mak hetan valor ekonomia iha familia ida haksolok, maibe\u0301 ema balun maski esforsu halo servisu kesi kabun loron tomak, maibe\u0301 susar tebes atu atinje ba moris di\u2019ak, dala ruma uma simples de\u2019it labele halo tanba kondisaun fiziku la aguneta tan ona atu luta hasoru moris di\u2019ak ne\u2019e."}, {"text_idx": "#000003", "text": "Moris iha situasaun difisil laiha maluk ida tau matan, laiha uma, laiha ai-han no laiha mo\u0301s familia ida atu bolu netik avo\u0301 Manuel do Santos ne\u2019ebe\u0301 hela iha uma barraka toos-laran nian ne\u2019ebe\u0301 laiha dignidade no la merese atu hamahan an, maibe\u0301 tenke simu situasaun ne\u2019e tanba labele bele sees, tanba ai-han ne\u2019ebe\u0301 atu hakonu iis hodi haforsa fi\u0301ziku laiha, no laiha toba fatin ida dignu atu latan isin dukur ho hakmatek."}, {"text_idx": "#000004", "text": "Avo\u0301 Manuel moris iha suku Tokoluli, postu administrativu Railaku munisi\u0301piu Ermera, iha loron 02-02-1949 (72), (faluk) hela de\u2019it iha mahon ida ne\u2019ebe\u0301 la merese atu avo\u0301 Manuel bele hela ba, maibe\u0301 obrigasaun tenke hela de\u2019it ona, tanba laiha familia ida ne\u2019ebe\u0301 hakbesik atu tau matan ba nia."}, {"text_idx": "#000005", "text": "loron ba loron avo Manuel do Santos hamaluk de\u2019it ho balada sira nia lian husi dadeer to kalan iha uma ne\u2019ebe\u0301 taka ho kalen dodok."}, {"text_idx": "#000006", "text": "Avo Manuel rasik iha nia fen kaben ho naran Bastian Salsinha Soares (Matebian)no tau hela oan feto ida, maibe\u0301 la tau matan ba nia aman, tanba iha ona uma kain ketak,"}, {"text_idx": "#000008", "text": "Bainhira too iha avo\u0301 Manuel nia hela fatin, ekipa lafaek news observa iha hadak leten ida ne\u2019ebe\u0301 tatulak ho hena at tara haleu ho terpal ne\u2019ebe\u0301 belit ho ahi nakfilak ba ahukdesan metan belit iha loloon, iha hadak leten ne\u2019e harii ho airin haat hodi taka kalen tahan 10 ba hadak ne\u2019e nia leten hodi satan udan, iha hadak ne\u2019e nia okos fatin ba dispensa hanesan sanan, bikan no masa kuru bee tidin hela iha rai leten falun ho rai-rahun."}, {"text_idx": "#000009", "text": "Bainhira entrevista Jornalista lafaek news ho avo Manuel, konta nia isto\u0301ria katak nia moris iha tempu Japaun, maibe\u0301 iha tempu ne\u2019eba ninia idade sei kiik laiha osan atu selu impostu, hafoin iha tempu Portugues ba ukun mak foin selu impostu ba iha estadu, maibe\u0301 la kleur funu tama hodi kaer kilat tama ai-laran hodi luta iha tempu okupasaun Indone\u0301zia ."}, {"text_idx": "#000011", "text": "Manuel konta tuir iha oan feto ida, maibe\u0301 hola mane Balibar Maihare, maibe\u0301 tinan ida vizita dala ida, dala ruma laiha vizita, oan feto ne\u2019e mai maka foin lori foos saka 1 hodi sustenta moris."}, {"text_idx": "#000013", "text": "\u201cUma ne\u2019e ha\u2019u labele halo diak tanba ha\u2019u katus ona forsa ne\u2019e mak maun ida fo lona ba ha\u2019u tara halo hanesan kuartu iha hadak leten ne\u2019e, iha kalen okos hodi toba iha laran dezde tempu Indonesia too agora\u201d dehan avo Manuel"}, {"text_idx": "#000014", "text": "Avo Manuel nia kontribuisaun ba luta iha ba libertasaun nasiona\u0301l, kaer mo\u0301s kilat hodi funu hasaru Indonesia, husi ne\u2019e nia maluk funu nain balun simu ona osan 7-14 nian maibe\u0301 Manuel rasik mak to agora seidauk simu nia direitu ."}, {"text_idx": "#000015", "text": "\u201c Ha\u2019u urus hela dokumentus maibe\u0301 dehan dokumentus la diak ne\u2019e mak to agora ha\u2019u la simu ha\u2019u so simu mak osan Idozus, osan ema dehan veteranus nian ne\u2019e ha\u2019u la simu la buat ida imporante Timor ukun an ona,\u201d katak nia."}, {"text_idx": "#000017", "text": "Lafaek news mo\u0301s dada lia ho Deometro Soares ne\u2019ebe\u0301 sempre ajuda avo\u0301 Manuel, konta tuir, Avo Manuel nia moris ne\u2019e mesak de\u2019it, dala ruma nia sempre tau matan hahan."}, {"text_idx": "#000020", "text": "\u201cHa\u2019u ho avo ema fuik leet ida laiha relasaun familia tanba senti hanesan ema umana ida ha\u2019u mos hakarak hare avo tuir ha\u2019u nia forsa ne\u2019ebe\u0301 mak iha tan avo hela mesak no laiha ema ida mak la matan ba avo nia moris Loron-loron, avo Manuel ninia situasaun mak hanesan ne\u2019e no atu ba tan oin labele ona,\u201d haktuir Deometrio."}, {"text_idx": "#000021", "text": "Durante Avo Manuel ninia moris hela de\u2019it iha uma at ne\u2019e laran, durante ukun a\u2019an to agora avo ne\u2019e seidauk hetan ajuda husi governu no ema ruma inklui autoridade lokal mos la mai haree kondisaun avo nian."}]